b'\n_START_ARTICLE_\nLietuvi\xc5\xb3 radijo \xc5\xbeurnalas\n_START_PARAGRAPH_\nLietuvi\xc5\xb3 radijo \xc5\xbeurnalas (lenk. Litewski Magazyn Radiowy)\xc2\xa0\xe2\x80\x93 Lenkijos lietuviams skirta radijo laida, kuri\xc4\x85 transliuoja Balstog\xc4\x97s radijas tris kartus per savait\xc4\x99. Bendra laid\xc5\xb3 trukm\xc4\x97\xc2\xa0\xe2\x80\x93 60 minu\xc4\x8di\xc5\xb3 per savait\xc4\x99.\n_START_SECTION_\nIstorija\n_START_PARAGRAPH_\nLenkijoje pirm\xc4\x85sias lietuvi\xc5\xa1kas radijo laidas buvo galima i\xc5\xa1girsti 1990\xc2\xa0m., kai, Lietuvai paskelbus Nepriklausomyb\xc4\x99, Balstog\xc4\x97s radijas nuo kovo 1 d. \xc4\x97m\xc4\x97 transliuoti dvi po 30 minu\xc4\x8di\xc5\xb3 trunkan\xc4\x8dias savaitines programas. 1991 metais Balstog\xc4\x97s radijuje susik\xc5\xabr\xc4\x97 Tautini\xc5\xb3 ma\xc5\xbeum\xc5\xb3 program\xc5\xb3 redakcija ir Lenkijos ukrainie\xc4\x8diams, baltarusiams ir lietuviams skirtos laidos tapo da\xc5\xbenesn\xc4\x97s bei ilgesn\xc4\x97s. \xc5\xa0iandien lietuvi\xc5\xa1kos radijo laidos girdimos antradieniais ir ketvirtadieniais (po 15 min.) bei sekmadieniais (po 30 min.). Galima klausytis \xc5\xbeini\xc5\xb3 apie bendruomen\xc4\x97s gyvenim\xc4\x85, komentarus aktualiomis temomis ir muzikin\xc4\x99 dal\xc4\xaf. Program\xc4\x85 ruo\xc5\xa1ia \xc5\xbeurnalistai Robertas Slovikas, R\xc5\xabta Burdinait\xc4\x97 ir Zita Vasiliuk. Laidos visada b\xc5\xabna originalios, temos nesidubliuoja su Lietuvos radijo ir Lenkijos valstybinio radijo programomis, vengiama politikavimo. Lietuvi\xc5\xb3 radijo \xc5\xbeurnalas girdimas visoje \xc5\xa1iaur\xc4\x97s Lenkijoje, j\xc4\xaf skleisti eteryje padeda ir ant K\xc5\xa1emianuchos kalno stovintis radijo retransliacijos bok\xc5\xa1tas.'